b'\n_START_ARTICLE_\nRatni brod\n_START_PARAGRAPH_\nRatni brod je op\xc4\x87i naziv za brodove upisane u flotnu listu ratne mornarice neke dr\xc5\xbeave. U pravnom smislu, ratni brod je plovni objekt, uklju\xc4\x8duju\xc4\x87i i podmornicu, koji se nalazi pod zapovjedni\xc5\xa1tvom vojne osobe, posada mu je vojna, odnosno podvrgnuta vojnoj stezi, a du\xc5\xbean je vijati i isticati vanjske znakove raspoznavanja ratnih brodova (prije svega ratnu zastavu) kad god je potrebno to svojstvo u\xc4\x8diniti poznatim._NEWLINE_Ratni brodovi izgra\xc4\x91en su za obavljanje vojnih zada\xc4\x87a, prvenstveno za borbena djelovanja (borbeni brodovi), ali i za druge vojne neborbene potrebe (pomo\xc4\x87ni brodovi i specijalni brodovi). Ratni brodovi uobi\xc4\x8dajno su izgra\xc4\x91eni na potpuno druga\xc4\x8diji na\xc4\x8din od trgova\xc4\x8dkih i putni\xc4\x8dkih brodova. Prije svega, oni su naoru\xc5\xbeani i osposobljeni da pretrpe ve\xc4\x87u \xc5\xa1tetu od trgova\xc4\x8dkih (civilnih) brodova, obi\xc4\x8dno su br\xc5\xbei i pokretljiviji. Trgova\xc4\x8dki brod naoru\xc5\xbean za vlastitu obranu nema pravni polo\xc5\xbeaj ratnog broda.'